
ŽUPANIJA VUKOVARSKO-SRIJEMSKA

          OPĆINA JARMINA

         OPĆINSKO VIJEĆE     

KLASA : 015-01/14-01/1
UR. BROJ: 2188/04-01-14-231
Jarmina, 01. kolovoz 2014. godine

Temeljem prijedloga predlagatelja Općinskog načelnika, sukladno članka 52. Statuta Općine Jarmina („Službeni vjesnik“ Vuk.–srijemske županije br. 12/14), i članka 32. Poslovnika Općinskog vijeća („Službeni vjesnik“ Vuk.-srijemske županije br. 12/14), na svojoj sjednici održanoj 01. kolovoza 2014. godine Općinsko vijeće donosi:

O D L U K U
o gospodarenju nekretninama u vlasništvu Općine Jarmina
I. UVODNE ODREDBE
Članak 1.

Ovom Odlukom uređuje se gospodarenje nekretninama u vlasništvu Općine Jarmina (u daljnjem tekstu Općina), glede stjecanja,otuđenja, raspolaganja i upravljanja, a koje nije uređeno drugim općim aktom Općine.

Članak 2.

Nekretninama u vlasništvu Općine gospodari (raspolaže, upravlja i koristi se) nadležno tijelo Općine (Općinski načelnik i Općinsko vijeće), sukladno Statutu Općine Jarmina, ako posebnim zakonom nije drugačije određeno.
Nekretnina se može otuđiti ili s njom na drugi način raspolagati samo putem natječaja i uz naknadu utvrđenu po tržnoj cijeni ako nije drugačije propisano Zakonom ili ovom Odlukom.

Članak 3.

Za pravne poslove u svezi nekretnina obvezna je pisana forma.

O vrsti pravnog posla ovisi da li je pisana forma ugovor ili neki drugi pravno valjani akt.

Članak 4.

Tržna vrijednost nekretnina je najviša cijena postignuta u postupku javnog natječaja.

Aklo tržnu cijenu nije moguće utvrditi na način iz prethodnog stavka, tada će se tržnom vrijednosti nekretnine smatrati vrijednost koju utvrdi nadležno tijelo Općine na temelju procijene ovlaštenog sudskog vještaka ili na temelju procijene tržne vrijednosti nekretnina na području Općine uzimajući u obzir nekretninu slične kvalitete, lokacije i namjene.

Članak 5.

Stručne poslove iz ove Odluke obavlja Jedinstveni upravni odjel nadležan za Općinsku upravu.

Članak 6.

U smislu članka 1. Ove Odluke utvrđuje se način:

· stjecanja nekretnine,

· otuđenja nekretnine,

· osnivanja prava građenja,

· osnivanja prava služnosti,

· zasnivanja založnog prava,

· zakupa građevinskog i drugog zemljišta,

· zasnivanje poslovne suradnje na nekretninama,

· upravljanja javnim dobrima.

II.  STJECANJE NEKRETNINA
Članak 7.

Općina stječe vlasništvo i druga stvarna prava na nekretninama kupnjom, zamjenom, prihvatom dara, prihvatom nasljedstva i na drugi način određen Zakonom.

Kupnjom ili zamjenom nekretnina Općina Jarmina nekretninu može stjecati prihvačanjem ponude prodavatelja, sudjelovanjem u javnom natječaju ili izravnom pogodbom.

Zaključak o stjecanju nekretnine donosi nadležno tijelo Općine Jarmina uvažavajući posebne interese Općine i tržnu vrijednost nekretnine.

III.   OTUĐENJE NEKRETNINA
Članak 8.

Nekretnine Općina može otuđiti prodajom ili zamjenom, o čemu nadležno tijelo Općine donosi zaključak, uvažavajući i poseban interes Općine i tržnu vrijednost nekretnine.


Nadležno tijelo Općine može donijeti odluku o ustupanju nekretnine bez naknade ili darovanju, određenim kategorijama stradalnika Domovinskog rata i državnim tijelima kad se radi o posebnim interesima Republike Hrvatske i u ostalim slučajevima kad je to propisano posebnim zakonom.


Općina može nekretninu prodati izravnom pogodbom samo kad nekretninu stječu Republika Hrvatska i jedinica područne (regionalne) samouprave, te pravne osobe u vlasništvu ili pretežitom vlasništvu Općine, Republike Hrvatske, te jedinice lokalne i područne (regionalne) samouprave,ako je to u interesu i cilju općega gospodarskog i socijalnog napretka njezinih građana kad je to zakonom i ovom Odlukom propisano.

Članak 9.
Kupac je dužan platiti cijenu nekretnine u jednokratnom iznosu, u roku od 30 dana od dana sklapanja ugovora o prodaji. Nadležno tijelo Općine može odrediti i dulji rok ako ocijeni da to u konkretnoj situaciji ne bi bilo na štetu Općine.

Općinsko vijeće svojom odlukom može dozvoliti kupcu nekretnine plačanje u obrocima na način predviđen Zakonom.

Kupac stječe pravo vlasništva i uknjižbu prava vlasništva u zemljišne knjige nakon što plati sve obroke i ispuni sve obveze glede nekretnine i ugovora.  

Članak 10.

Općina može vlasniku zemljišta, odnosno građevine prodati po tržišnoj cijeni bez provedbe javnog natječaja:

· dio neizgrađenog zemljišta potrebnog za formiranje neizgrađene građevne čestice u skladu sa detaljnim planom uteđenja, ako taj dio ne prelazi 20% površine planirane građevne čestice,

· dio zemljišta potrebnog za formiranje izgrađene građevne čestice u skladu sa detaljnim planom uređenja, ako taj dio ne prelazi 20% površine planirane građevne čestice,

· zemljište koje čini građevnu česticu građevine za stalno stanovanje izgrađene bez građevne dozvole ili drugog odgovarajućeg akta, ako je građevina izgrađena u skladu sa prostornim planom i ako se vlasnik građevine obveže da će ishoditi odgovarajući akt u roku od jedne godine od dana sklapanja kupoprodajnog ugovora.

        PRAVO GRAĐENJA 
Članak 11.

Nadležno tijelo Općine može na općinskom zemljištu osnovati pravo građenja, uz obvezu nositelja prava građenja da Općini plaća mjesečnu naknadu u iznosu prosječne zakupnine za takvo zemljište. Nadležno tijelomože odrediti i drugačiji način plačanja ako ocijeni da bi to bilopovoljnije u konkretnoj situaciji.


Pravo građenja je u pravnom pogledu izjednačeno s nekretninom, a podrazumijeva pravo nositelja prava građenja da na nečijem zemljištu (na površini ili ispod nje) ima vlastitu zgradu, a svagdašnji vlasnik tog zemljišta dužan je to trpjeti.


Zgrada koja je izgrađena ili koja će biti izgrađena na zemljištu opterećenom pravom građenja pripadnost je tog prava kao da je to pravo zemljište.

Sadržaj prava građenja i iznos naknade odredit će nadležno tijelo Općine posebnim zaključkom, sukladno Zakonu o vlasništvu i drugim stvarnim pravima.

IV. PRAVO SLUžNOSTI
Članak 12.

Nadležno tijelo Općine može osnovati pravo služnosti na nekretnini sukladno odredbama Zakona o vlasništvu i drugim stvarnim pravima.

Iznos naknade i sadržaj prava služnosti nadležno tijelo Općine će odrediti posebnim zaključkom.

V.   ZALOŽNO PRAVO 
Članak 13.
Zasnivanje založnog prava (dobrovoljno založno pravo) na nekretninama nadležno tijelo Općine će dozvoliti ako je to u interesu Općine.

Pod interesom Općine u smislu prethodnog stavka smatra se interes trgovačkih društava, ustanova i drugih pravnih osoba u vlasništvu ili većinskom vlasništvu Općine.

VI. ZAKUP GRAĐEVINSKOG I DRUGOG ZEMLJIŠTA

Članak 14.

Neizgrađeno građevinsko i drugo zemljište može se dati u zakup fizičkim i pravnim osobama putem javnog natječaja, a iznimno izravnom pogodbom (javne površine za terase).

Zaključak o davanju zemljišta u zakup, namjeni,trajanju zakupa i iznosu zakupnine donosi nadležno tijelo Općine, nakon čega se zaključuje ugovor o zakupu.

Članak 15.

Ugovor o zakupu obvezno sadrži odredbe o prestanku ugovora, posebice kada zakup prestaje iz razloga što se zemljište koje je predmet zakupa privodi planiranom predviđenoj svrsi, uz obvezu zakupnika da ukloni sve objekte i uređaje i preda zemljište Općini u stanju u kakvom je dano u zakup, bez prava na naknadu za ulaganja.

Nadležno tijelo Općine može odobriti stupanje prava i obveze dosadašnjeg zakupnika slijedećim osobama:

· supružniku ili djeci (zakupnikovim usvojenicima i pastorcima),ako zakupnik umre ili ode u mirovinu, te zasnuje radni odnos kod drugog pravnog subjekta,pod uvjetom da se nastave obrt iste ugovorne djelatnosti,

· pravnoj osobi nastaloj promjenom pravnog položaja dosadašnjeg zakupnika, ako su zakupnik, bračni drug ili djeca zakupnika jedini osnivaći, pod uvjetom da dostave dokaz o pravnom sljedništvu i nastave obavljati ugovorenu djelatnost.

VII. POSLOVNA SURADNJA
Članak 16.
Općina može stupiti u poslovnu suradnju s fizičkom ili pravnom osobom radi optimalnog gospodarenja i korištenja nekretninom, odnosno ostvarenja najpovoljnijih rezultata od interesa za Općinu.

O poslovnoj suradnji odlučuje nadležno tijelo Općine, a međusobna prava i obveze glede tih odnosa uređuju se ugovorom.

VIII.    JAVNA DOBRA 
Članak 17.


O javnim dobrima u općoj uporabi na području Općine kao što su parkovi, zelene površine, trgovi, ulice, spomen obilježja, groblja, tržnice i drugim javnim dobrima brine se Općina.


Nadležno tijelo Općine može povjeriti na upravljanje ili održavanje pojedinog javnog dobra ovlaštenim osobama, o čemu će donijeti posebnu odluku.

IX.  JAVNI NATJEČAJ 
Članak 18.

Javni natječaj se provodi na temelju odluke nadležnog tijela Općine o raspisivanju natječaja.

Nadležno tijelo Općine može propisati dodatne uvjete prilikom raspisivanja natječaja ako ocijeni da bi to bilopovoljnije u konkretnoj situaciji.

Natječaj provodi i utvrđuje najpovoljnije ponuditelje Povjerenstvo za davanje u zakup i prodaju općinskih nekretnina (u daljnjem tekstu:Povjerenstvo), koje imenuje nadležno tijelo Općine.

Nadležno tijelo Općine donosi odluku o najpovoljnijem ponuditelju, na prijedlog Povjerenstva.

Najpovoljniji ponuditelj je onaj koji je ponudio najviši iznos ili daje najpovoljnije druge uvjete,ako nije drugačije propisano Zakonom ili ovom Odlukom.

Kada u natječaju sudjeluje dosadašnji zakupnik nadležno tijelo Općine može odrediti da ima pravo prvenstva na sklapanje ugovora, ako zadovolji uvjete natječaja i prihvati najpovoljniju ponudu, te ako je u prethodnom razdoblju ispunio sve obveze iz ugovora.

Pisano očitovanje o prihvačanju najpovoljnije ponude dosadašnji zakupnik dužan je dostaviti u roku 8 dana od dana primitka odluke o najpovoljnijem ponuditelju,te u roku 8 dana od dana dostave očitovanja s Općinom zaključiti ugovor.

Ukoliko se ne očituje ili izjavi da ne prihvaća najpovoljniju ponudu, ugovor će se sklopiti s najpovoljnijim ponuditeljem u roku 8 dana od dana primitka obavijesti da je najpovoljniji ponuditelj.

Dosadašnji zakupnik s kojim je sklopljen ugovor o zakupu nema pravo promijeniti namjenu poslovnog prostora određenu u natječaju, bez prethodne suglasnosti nadležnog tijela Općine.

Ako dosadašnji zakupnik postupi suprotno prethodnom stavku, ugovor o zakupu se raskida po sili zakona.

Ponuditelj koji uz ispunjenje uvjeta iz natječaja ponudi najviši iznos, a ima nepodmirene obveze prema Općini, neće se utvrditi kao najpovoljniji ponuditelj.

Povjerenstvo ima pravo da ne prihvati niti jednu ponudu, te ima pravo predložiti nadležnom tijelu Općine poništenje cijelog ili dijela natječaja bez obrazloženja, u kojem slučaju ne odgovara za eventualnu štetu ponuditelja.

Članak 19.

Javni natječaj raspisuje nadležno tijelo Općine, a objavljuje se na oglasnoj ploči Općine, u lokalnom ili dnevnom tisku i web stranici Općine.


Javni natječaj se provodi pismenim putem sustavom zatvorenih ponuda.


Iznimno se javni natječaj može provesti usmenim nadmetanjem kada takvu odluku donese nadležno tijelo Općine.


Javni natječaj će se provesti i ako postoji samo jedna ponuda.


Ako za nekretninu koja je predmet natječaja pristigne više ponuda koje zadovoljavaju sve uvjete iz natječaja i s istom visinom ponuđenog iznosa, natječaj se ponavlja za tu nekretninu.

Članak 20.


Oglas o javnom natječaju obvezatno sadrži:

· podatke o nekretnini (katastarska čestica, podaci iz zemljišne knjige, namjena, opis
      nekretnine),

· početni iznos zakupnine, odnosno kupoprodajne cijene,

· vrijeme na koje se nekretnina daje u zakup,

· rok sklapanja ugovora o zakupu, odnosno kupoprodaji nekretnine,

· dokumentaciju koja se mora priložiti uz ponudu,
· rok i naćin podnošenja ponude,

· odredbe o jamčevini,

· naznaka vremena uvida u nekretninu,

· adresu i kontakt telefon,

· odredbe oposebnim uvijetima (o izvršenim ranijim ulaganjima i drugim posebnim

      uvjetima glede korištenja nekretnine).

Članak 21.

Rok za podnošenje ponuda za natječaj ne možebiti kraći od 8 dana od dana objavljivanja natječaja.

1. JAVNI PISMENI NATJEČAJ

Članak 22.

Javni pismeni natječaj provodi se na temelju pisanih ponuda, predanih putem pošte ili osobno,u zapečaćenom omotu s upozorenjem „ZA NATJEČAJ – NE OTVARAJ“.


Natjecatelj u pisanoj ponudi navodi ime i prezime, osobni identifikacijski broj građana i adresu, ako je fizička osoba, a pravna osoba i udruga građana naziv i sjedište s osobnim identifikacijskim brojem pravne osobe,ime zakonskog zastupnika odnosno opunomoćenika, broj žiro-računa radi eventualnog povrata jamčevine.


Ako se radi o zajedničkoj ponudi više natjecatelja tada to mora biti naznačeno,uz navođenje podataka iz prethodnog stavka za sve ponuditelje.


Istovremeno se može staviti ponuda za više nekretnina,s tim da je za svaku nekretninu potrebno dostaviti odvojenu ponudu u posebnoj omotnici i uplatiti jamčevinu pojedinačno za svaku nekretninu.

Članak 23.

Za sudjelovanje u natječaju potrebno je uplatiti jamčevinu.

Za zakup nekretnina jamčevina je iznos početne cijene zakupnine

Za prodaju nekretnina jamčevina iznosi 10% od početne kupoprodajne cijene.

Nadležno tijelo Općine može odrediti i drugačiji iznos i način plaćanja jamčevine ako ocijeni da bi to bilopovoljnije u konkretnoj situaciji.

Jamčevina se uplačuje na poseban račun označen u natječaju.

Dokaz o uplati jamčevine prilaže se uz ponudu.

Uplaćena jamčevina uračunava se u zakupninu prilikom sklapanja ugovora o zakupu, odnosno u kupoprodajnu cijenu prilikom sklapanja kupoprodajnog ugovora.

Ako natjecatelj odustane od ponude ili se temeljem ove odluke smatra da je odustao, gubi pravo na povrat jamčevine.

Natjecateljima koji na natječaju ne uspiju, jamčevina se vraća u roku 8 dana od dana donošenja odluke o najpovoljnijem ponuditelju, bez prava na obračun kamata.

Članak 24.


Smatra se da je najpovoljniji natjecatelj odustao od ponude ako u roku od 8 dana od daana primitka odluke o najpovoljnijem ponuditelju ne potpiše ugovor o zakupu, odnosno kupoprodajni ugovor.

Članak 25.


Sudionici natječaja obvezni su uz pismenu ponudu dostaviti:

· dokaz o uplaćenoj jamčevini,

· potvrdu o stručnoj osposobljenosti – obrtnicu (za fizičke osobe),

· dokaz o upisu u sudski registar ili drugi registar (za pravne osobe ili udruge građana),

· punomoć ako natjecatelji imaju punomoćnika, odnosno ispravu iz koje je vidljivo tko je

      zakonski zastupnik pravne osobe. 

Rad povjerenstva
Članak 26.


Natječaj se provodi na javnoj sjednici Povjerenstva,u vrijeme i na mjestu označenom u oglasu o raspisivanju natječaja.


Ponude se mogu mijenjati ili se od ponude može odustati do početka rada Povjerenstva.


Prije otvaranja ponuda Povjerenstvo će utvrditi:
· broj prispjelih ponuda,

· konstatirati da se od tog momenta ponude više ne mogu predavati ili mijenjati.

Odmah po otvaranju svake omotnice predsjednik Povjerenstva čitanjem upoznaje nazočne sa sadržajem svake ponude.

Zakašnjele, nerazumljive ili ponude na drugi način protivne uvjetima natječaja Povjerenstvo odbacuje odnosno ne ulazi u njihovo razmatranje.

Članak 27.


Prilikom otvaranja ponuda i utvrđivanja najpovoljnijeg ponuditelja vodi se zapisnik kojeg potpisuju svi članovi povjerenstva i zapisničar.


Svaki natjecatelj ima pravo tražiti da se u zapisnik unese njegova primjedba na rad Povjerenstva.

Članak 28.


Nadležno tijelo Općine donosi odluku o najpovoljnijem ponuditelju na temelju utvrđenog prijedloga Povjerenstva i ista se dostavlja svim natjecateljima.


Ponuditelji mogu izvršiti uvid u zapisnik Povjerenstva te staviti prigovor na zapisnik Povjerenstva i odluku nadležnog tijela Općine u roku 8 dana od dana primitka odluke o najpovoljnijem ponuditelju.

Odluka nadležnog tijela po prigovoru dostavlja se svim natjecateljima koji su se natjecali za konkretni poslovni prostor.

Članak 29.


Najpovoljniji ponuditelj i Općina sklapaju ugovor o zakupu odnosno kupoprodaji nakretnine u roku 8 dana od dana primitka odluke nadležnog tijela Općine.


Ako najpovoljniji ponuditelj u roku iz prethodnog stavka ne potpiše ugovor,smatra se da je odustao od ponude, jamčevina mu propada a natječaj se mora ponoviti.

2. JAVNI USMENI NATJEČAJ

Članak 30.


Javni usmeni natječaj je postupak u kojem se natjecatelji usmeno nadmeću o visini zakupnine odnosno kupoprodajne cijene.


Usmeni natječaj provodi Povjerenstvo iz članka 18. Ove Odluke,uz prethodno objavljivanje oglasa o raspisivanju javnog usmenog natječaja.


Na usmeni natječaj primjenjuju se na odgovarajući način odredbe ove Odluke o javnom pismenom natječaju.

Članak 31.


Natjecatelj je dužan usmeno se prijaviti Povjerenstvu da ima namjeru sudjelovati u usmenom nadmetanju.


Prilikom prijave natjecatelj je dužan predati Povjerenstvu upravnu pristojbu i dokaz o uplati jamčevine te dati osobne podatke, odnosno podatke o pravnoj osobi koju predstavlja i ovlast da je predstavlja, s adresom prebivališta odnosno sjedišta pravne osobe i priopćiti za koju nekretninu se natječe.

Članak 32.


Usmeno nadmetanje započinje tako što Povjerenstvo priopćuje broj prijavljenih natjecatelja i minimalni iznos povećanja ponude na način da on okvirno iznosi 10% od početnog iznosa zakupnine odnosno kupoprodajne cijene, a što se odnosi na svako slijedeće povećanje.


Redoslijedom iz oglasa o raspisivanju usmenog natječaja Povjerenstvo će započeti čitanje svake nekretnine i početnog iznosa. Kada se postigne najveći iznos prelazi se na marednu nekretninu.


Usmeni natječaj teče dokle god ima većih ponuda.


Prije utvrđivanja isklične cijene, Povjerenstvo mora kod zadnje najviše ponude tri puta natjecateljima priopćiti naviši ponuđeni iznos, sačekati ne više od dvije minute i potvrditi najviši iznos.


Po obavljenom izvikivanju najviših iznosa za sve nekretnine iz natječaja, Povjerenstvo utvrđuje najpovoljnijeg ponuditelja čitanjem imena odnosno naziva pravne osobe i najvišeg postignutog iznosa za pojedinu nekretninu, te utvrđeni prijedlog dostavlja nadležnom tijelu Općine.

X.   ZAVRŠNE ODREDBE
Članak 33.

Odluka stupa na snagu danom donošenja a objavit će se u „Službenom vijesniku“ Vukovarsko – srijemske županije.

                                                                                                  Predsjednik Općinskog vijeća

                                                                                                             Mario  Rožić         

